Mirentxu Agirre Aristizabal

Mirentxu Agirre Aristizabal (Iruñea, Nafarroa Garaia, 1936ko azaroaren 2a – ibidem, 2025eko ekainaren 30a) aktibista izan zen, Espainian 1936an estatu-kolpea eman ondoren, fusilatu eta errepresaliatutako pertsonen oroimen historikoaren babeslea. Politikan eta Nafarroako futbol federazioan ere jardun zuen.

 Bizitza 

 Familia 
Mirentxu Agirre Aristizabal bost kideren arteko ahizpa txikiena izan zen, Mikele bikiarekin batera. Izatez, Lizarrakoak, baina 1936an bikiak Iruñeko klinika batean jaio ziren. Ama, Elvira Aristizabal, Lizarrakoa zen; aita, Fortunato Agirre, ostera, Arellanoarra eta Lizarrako alkatea zen. 1936ko Espainiako estatu-kolpearen ondoren atxilotu eta hil egin zuten, azken alaba bikiak jaio baino bi hilabete lehenago. Lizarran bizi izan da, bi urte izan ezik. Bi urte horietan, gerran zegoen giro politikoa zela eta, Donostian bizi izan ziren 1941. urtera arte. Antontxu Zabalza Borruelekin ezkondu zen eta hiru seme-alaba izan zituen, Iranzu, Atxon eta Xabier.

 Ibilbidea 

 Aktibista memoria berreskuratzen 
Bizitza osoan, fusilatu eta errepresaliatu zituzten pertsonen oroimena berreskuratzeko eta haien gorpuzkiak berreskuratzeko lan egin zuen ahizpa bikiarekin batera. Amak irakatsi zien aitaren oroimena bizirik mantentzen, elkarrekin izan zituzten bizipenak gogorarazita. 1959an aitaren gorpuzkiak berreskuratu zituzten, Cuelgamuros Haranera joan eta Lizarrako familiaren panteoian lurperatu ahal izan zituzten.

Aktiboki hartu zuen parte oroimen historikoa berreskuratzen eta estatu-kolpearen ondoren, Nafarroan errepresaliatutako pertsonei omenaldia egiten. 2002ko azaroan Nafarroako Fusilatuen Senideen Elkartea (AFFNA-36) sortu zenetik, kide aktiboa izan da. Elkarte horretako presidentea izan zen zortzi urtez, 2002an sortu zenetik, 2010era hain zuzen ere. 2012an, Gorka Morenoren Asociados por la verdad (1936-2012) liburuan jaso ziren haren testigantzak.

 Politikari 
Mirentxu Agirre Aristizabalek politika instituzionalean ere izan zuen bidea: Eusko Alderdi Jeltzaleko kidea izan zen, eta gero Eusko Alkartasunera pasatu zen. 2015 urtean, Geroa Bai koalizioaren zerrendan aurkeztu zen Lizarrako Udaleko hauteskundeetan. Zerrenda horrek garaipena lortu zuen urte hartan, eta Koldo Leoz aukeratua izan zen Lizarrako alkate: herriko lehen alkate abertzalea eta euskalduna, bere aita Fortunato Agirrez geroztik.

 Bestelakoak 
1983an Nafarroako Futbol Federazioko presidentea izan zen.

 Heriotza 
2025eko ekainaren 30ean, eta Iruñeko hilerrian erraustu.

 Sariak eta aintzatespenak 

 2018 Mikele eta Mirentxu Agirre Aristizabal bikiei omenaldia, Zaballa taldearen eskutik.

 Erreferentziak 

 Kanpo estekak 
 Ahizpak Youtuben

Kategoria:Nafarrak
Kategoria:Aktibistak
Kategoria:Emakume aktibistak
Kategoria:Espainiako aktibistak
Kategoria:Bikiak